奉同沖卿元日雪霽朝會稱觴
作者：韓維
朝代：宋

paragraphs: 漢家萬國朝元正，帝呵風師灑其廷。
雨寒成花皆六出，一洗天地塵埃清。
高風半天捲雲去，空色紺碧惟華星。
金烏東來照宮殿，瑞氣著物皆光榮。
綉衣虎士扶脩旗，皂旄絳幅紛葳蕤。
洞開重門納冠劍，肅肅環佩來東西。
樂懸未作舞在綴，雉扇稍映宮簾垂。
黄鐘獨奏君德盛，赫然天日當彤墀。
群臣拜舞千萬壽，四方來王敢不祗。
愚聞聖人制禮意，上崇一尊臨衆卑。
等威殊絕防僭慢，非止矜麗誇雄爲。
仰瞻儀物固自肅，又况烜赫鋪德威。
小臣不及觀放仗，趨出恍惚猶驚疑。
朝廷大體安敢識，贊詠盛節形諸詩。